ai4bharat/Pralekha huggingface dataset:
கப்பல் போக்குவரத்து அமைச்சகம்
துறைமுகம் மற்றும் கடல்சார் துறைகளில் திறன் வளர்ச்சிக்கான பயிலரங்கு
மத்திய கப்பல்துறை, மத்திய ஊரக வளர்ச்சி அமைச்சகத்தின் தீன்தயாள் உபாத்யாயா கிராமப்புற இளைஞர் வேலை வாய்ப்பு திட்டத்துடன் இணைந்து “துறைமுகம் மற்றும் கடல்சார் துறைகளில் திறன் மேம்பாடு” இணைந்து ஏற்பாடு செய்த ஒருநாள் பயிலரங்கம் புதுதில்லியில் இன்று  நடைபெற்றது. கப்பல்துறை செயலாளர் திரு கோபால் கிருஷ்ணா மற்றும் அந்தமான் நிக்கோபார் நாடாளுமன்ற உறுப்பினர் திரு விஷ்ணு பாத ராய் ஆகியோர் இந்தப் பயிலரங்கை தொடங்கிவைத்தனர்.
நிகழ்ச்சியில் பேசிய கப்பல்துறை செயலாளர், துறைமுகம் மற்றும் கடல்சார் துறைகளில் அளிக்கப்படும் திறன்மேம்பாடு, இந்தியாவின் கடலோரப் பகுதிகளை மேம்படுத்தவும், துறைமுகம் சார்ந்த வளம் மற்றும் திறன்பயிற்சி பெற்ற இளைஞர்களை உலகிற்கு வழங்கவும் உதவிகரமாக இருக்கும் என்றார்.
எட்டு மாநிலங்கள் மற்றும் 3 யூனியன் பிரதேசங்களில்  உள்ள 21 கடலோர மாவட்டங்களின் திறன் இடைவெளி பற்றிய ஆய்வை கப்பல்துறை அமைச்சகம் மேற்கொண்டு, தற்போது அதனை நடைமுறைப்படுத்துவதற்கான பணிகள் மேற்கொள்ளப்பட்டு வருகிறது.
இதுதவிர கப்பல்துறை அமைச்சகத்தின் முன்னோடி திட்டமான சாகர்மாலா திட்டத்தின்கீழ், உலகத்தரம் வாய்ந்த கடல்சார் மற்றும் கப்பல்கட்டும் உயர் சிறப்பு மையம் ஒன்று 766 கோடி ரூபாய் மதிப்பீட்டில் சீமென்ஸ் மற்றும் இந்தியன் ரெஜிஸ்டர் ஆஃப் ஷிப்பிங் நிறுவனங்களால் அமைக்கப்பட உள்ளது.
விசாகப்பட்டினம் மற்றும் மும்பை ஆகிய வளாகங்களில் செயல்பட உள்ள இந்த மையம் மூலம், ஆண்டுக்கு 10,512 மாணவர்களுக்கு பயிற்சி அளிக்கப்பட உள்ளது.
இந்தியாவின் 21 கடலோர மாவட்டங்களில் திறன் இடைவெளி ஆய்வு பற்றிய முடிவுகளை கப்பல்துறை அமைச்சகம் வெளியிட்டுள்ளது. இதுபற்றிய முழுமையான அறிக்கை மற்றும் விவரங்களை http://sagarmala.gov.in/project/coastal-community-development/report என்ற வலைதளத்தில் பார்க்கலாம்.
குடியரசுத் தலைவர் செயலகம்
இந்திரா காந்தி தேசிய திறந்தநிலைப் பல்கலைக்கழகத்தின் 36-வது பட்டமளிப்பு விழாவில் குடியரசுத் தலைவர் பங்கேற்பு
புதுதில்லியில் இன்று நடைபெற்ற இந்திரா காந்தி தேசிய திறந்தநிலைப் பல்கலைக்கழகத்தின் 36வது பட்டமளிப்பு விழாவில் குடியரசுத் தலைவர் திருமதி திரௌபதி முர்மு கலந்து கொண்டு உரையாற்றினார்.
இந்த நிகழ்ச்சியில் உரையாற்றிய குடியரசுத்தலைவர், தங்களது பொறுப்புகள் மற்றும் சூழ்நிலைகள் காரணமாக பல மாணவர்கள் உயர் கல்வியைத் தொடர்வதில் சிக்கல் நீடிப்பதாகத் தெரிவித்தார். இந்தி்ரா காந்தி தேசிய திறந்தநிலைப் பல்கலைக்கழகம் போன்ற நிறுவனங்கள் அத்தகைய மாணவர்களுக்கு கல்வியை வழங்க உதவுகின்றன. பல்வேறு வேலைகளை செய்பவர்கள், சுய தொழில் செய்பவர்கள் இந்தப் பல்கலைக்கழகத்தில் இருந்து திறன் மேம்பாட்டிற்காக கல்வி பெறுகிறார்கள் என்று அவர் குறிப்பிட்டார். இதுபோன்ற பணியாளர்கள் மற்றும் கற்பவர்கள் தொலைதூரக் கல்வியை பெறுவதன் மூலம் வேலையின்மையிலிருந்து வெளியே வர முடியும் என்றும் அவர் கூறினார். எனவே, தொலைதூரக் கல்வியானது பரந்த சமூக-பொருளாதார பயன்பாட்டைக் கொண்டுள்ளது. இத்தகைய மாணவர்களுக்கு தொலைதூரக் கல்வி மூலம் உயர்கல்வி வழங்கி இந்தப் பல்கலைக்கழகம் மிகவும் பயனுள்ள சேவையை வழங்கி வருகிறது என்றும் அவர் தெரிவித்தார்.
'உயர்கல்விக்கான அணுகலை' ஊக்குவிப்பதில் இந்த பல்கலைக்கழகம் பாராட்டுக்குரிய பங்கை ஆற்றியுள்ளது என்றும் குடியரசுத் தலைவர் கூறினார். தொலைதூரப் பகுதிகள், கிராமப்புறங்கள் மற்றும் பொருளாதாரத்தில் நலிவடைந்த பிரிவினருக்கு உயர்கல்விக்கான வாய்ப்புகளை வழங்குவதில் பல்கலைக்கழகம் குறிப்பிடத்தக்க பங்கைக் கொண்டுள்ளது. பல்கலைக்கழகத்தின் கல்வித் திட்டங்களில் நெகிழ்வுத்தன்மையின் உதவியுடன், பல மாணவர்கள் தங்கள் வேலை, குடும்பம் மற்றும் பிற பொறுப்புகளை நிர்வகிக்கும் போது உயர் படிப்பைத் தொடர்ந்தனர் என்றார் அவர்.
கல்வியின் மூலம் தேசத்தைக் கட்டியெழுப்புவதில் இந்தப் பல்கலைக்கழகம் முக்கியப் பங்காற்றுவதாக குடியரசுத் தலைவர் தெரிவித்தார். தேசிய கல்விக் கொள்கை 2020-ன் கீழ், 2035-ம் ஆண்டிற்குள் உயர்கல்வியில் 50 சதவீத மொத்த சேர்க்கை விகிதத்தை அடைய இலக்கு நிர்ணயிக்கப்பட்டுள்ளது. இந்த இலக்கை எட்டுவதில் இந்தப் பல்கலைக்கழகம் முக்கியப் பங்களிப்பை வழங்கி வருவதாக அவர் தெரிவித்தார்.
மத்திய அமைச்சரவை
இந்தியாவில் உலக தொழில்முனைவோர் மாநாடு 2017-ஐ இணைந்து நடத்துவதற்காக இந்தியா - அமெரிக்கா இடையேயான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவில் உலக தொழில்முனைவோர் மாநாடு 2017-ஐ இணைந்து நடத்துவதற்காக இந்தியா-அமெரிக்கா இடையே மேற்கொள்ளப்பட்ட புரிந்துணர்வு ஒப்பந்தத்துக்கு செயல்பாட்டுக்கு பிந்தைய ஒப்புதல் அளிக்கப்பட்டது. மாநாட்டை சுமூகமாக நடத்துவதற்காக இருதரப்புக்கும் இடையேயான தளவாடங்கள் மற்றும் இடம் தொடர்பான தேவைகள் உள்ளிட்ட ஒத்துழைப்புக்கான பகுதிகள் மற்றும் பொறுப்புகளை இந்த புரிந்துணர்வு ஒப்பந்தம் வரையறுக்கிறது.
இந்த உலக தொழில்முனைவோர் மாநாடு 2017, தொழில்முனைவோருக்கும், முதலீட்டாளர்களுக்கும் சர்வதேச தொழில் துறை தலைவர்களை சந்திக்கும் வாய்ப்பை அளித்தது. மேலும், இணைப்பு அமர்வுகள், போட்டிகளை ஏற்படுத்துதல், பாதுகாப்பு தொடர்பான பணிமனைகள் மற்றும் புதிய ஒத்துழைப்பை ஏற்படுத்துவதற்கான துறை ரீதியான திட்டங்களை வகுத்தல் ஆகியவற்றுக்கும் வழிவகை செய்தது. இந்த மாநாடு, இளம் தொழில்முனைவோர்கள், குறிப்பாக பெண் தொழில் முனைவோர்கள் மற்றும் பின்தங்கிய நிலையில் இருப்பவர்களுக்கு நீண்டகால அடிப்படையில் பொருளாதார வாய்ப்பை அதிகரிக்க அடித்தளம் அமைத்தது.
பின்னணி
உலக தொழில்முனைவோர் மாநாடு 2017, ஐதராபாத்தில் நவம்பர் 28-30, 2017-ல் நடைபெற்றது. இந்த மாநாட்டில் 150 நாடுகளைச் சேர்ந்த ஆயிரத்து 500-க்கும் மேற்பட்ட பதிவுசெய்யப்பட்ட பிரதிநிதிகள் கலந்துகொண்டனர். அதோடு, சர்வதேச நிறுவனங்களின் தலைமைச் செயல் அதிகாரிகள், கொள்கையை வகுப்பவர்கள் மற்றும் அரசு அதிகாரிகளும் கலந்துகொண்டனர்.
8-வது சர்வதேச தொழில்முனைவோர் மாநாட்டை, 2017-ம் ஆண்டில் இந்தியாவில் நடத்த பிரதமர் திரு. நரேந்திர மோடிக்கும், அப்போதைய அமெரிக்க அதிபர் திரு. பராக் ஒபாமாவுக்கும் இடையே 2016-ம் ஆண்டு ஜூன் 7-ம் தேதி நடைபெற்ற சந்திப்பின்போது, கூட்டு உடன்படிக்கையின்படி முடிவுசெய்யப்பட்டது. இதனை அமெரிக்காவுக்கு 2017-ம் ஆண்டு ஜூன் 25-27-ல் பயணம் மேற்கொண்டபோது பிரதமர் வலியுறுத்தினார். இந்தியாவில் நடைபெற உள்ள சர்வதேச தொழில்முனைவோர் மாநாட்டில் பங்கேற்க அமெரிக்க குழுவுக்கு தலைமைவகித்து வருமாறு அமெரிக்க அதிபருக்கான ஆலோசகர் செல்வி. இவாங்கா டிரம்ப்-புக்கு பிரதமர் அழைப்பு விடுத்தார்.
வளர்ந்துவரும் தொழில்முனைவோருக்கு தலைசிறந்த அமைப்பாக சர்வதேச தொழில்முனைவோர் மாநாடு விளங்குகிறது. இந்த மாநாடு, சர்வதேச தொழில் துறை தலைவர்களை சந்திப்பதற்கும், சர்வதேச தொழில் முனைவோர்கள், புத்தாக்கம் செய்பவர்கள், முதலீட்டாளர்கள் ஆகியோரை இணைக்கவும் வாய்ப்பை அளிக்கிறது. தொழில்முனைவோர் மற்றும் முதலீட்டாளர்களுக்கு இடையே போட்டிகள், பாதுகாப்பு பணிமனைகள் மற்றும் துறைரீதியான திட்டங்களில் புதிய ஒத்துழைப்பை ஏற்படுத்த வழிவகை செய்கிறது. இளம் தொழில்முனைவோர், குறிப்பாக பெண் தொழில்முனைவோர்கள் மற்றும் புதிதாக தொழில் தொடங்குவோருக்கு பொருளாதார வாய்ப்புகளை அதிகரிக்கச் செய்ய இந்த மாநாடு வழிவகை செய்கிறது.
எரிசக்தி அமைச்சகம்
கொவிட்-19 தடுப்பு மருந்து முகாமை பெங்களூரில் பவர்கிரிட் ஏற்பாடு செய்தது
இந்திய அரசின் மகாரத்னா மத்திய பொதுத்துறை நிறுவனமான பவர்கிரிட், தனது பணியாளர்கள் மற்றும் அவர்களது குடும்பத்தாரை கொவிட்-19 பெருந்தொற்றில் இருந்து பாதுகாப்பதற்காக தடுப்பு மருந்து வழங்குதல் முகாம்களை நாடு முழுவதும் அதிக அளவில் நடத்தி வருகிறது.
நிறுவனத்தின் அனைத்து மையங்களிலும் தடுப்பு மருந்து முகாம்கள் நடத்தப்பட்டு வருகின்றன.
மண்டல தலைமையகம், எலஹங்கா துணை மின் நிலையம், மற்றும் இதர பிரிவுகளின் பணியாளர்கள், அவர்களை சார்ந்துள்ள மற்றும் சார்ந்திராத குடும்ப உறுப்பினர்கள் மற்றும் முன்கள பணியாளர்களின் நலனுக்காக பெங்களூருவில் உள்ள தெற்கு மண்டலம்-II மண்டல அலுவலகத்தில் தடுப்பு மருந்து வழங்கும் முகாம் நடத்தப்பட்டது.
பெங்களூரில் உள்ள மணிபால் மருத்துவமனையுடன் இணைந்து நடைபெற்ற இந்த முகாமில் சுமார் 200 டோஸ்கள் தடுப்பு மருந்து வழங்கப்பட்டது.
தொலைதொடர்பு மற்றும் தகவல் தொழில்நுட்ப அமைச்சகம்
சேவையின் தரம் குறித்த ஒழுங்குமுறையின் மறுஆய்வுக்கான விண்ணப்ப தேதியை ட்ராய் நீட்டித்துள்ளது
சேவையின் தரம் குறித்த ஒழுங்குமுறையின் மறுஆய்வுக்கான விண்ணப்ப தேதியை ட்ராய் நீட்டித்துள்ளது. இந்த ஒழுங்கு முறைக்கான வரைவு வழிகாட்டுதல்கள் 24.02.2023 அன்று வெளியிடப்பட்டது. இது குறித்த கருத்துக்களை தொடர்புடையவர்கள் 07.04.2023-க்குள் தெரிவிக்க வேண்டும் என்று அறிவிக்கப்பட்டது.
எனினும் பல்வேறு தரப்பினர் மற்றும் தொழில்துறை சங்கங்களின் கோரிக்கைக்கு ஏற்ப கருத்துக்களை தெரிவிப்பதற்கான கடைசி தேதி 3 வாரங்கள் நீட்டிக்கப்பட்டுள்ளது. அதாவது 01 மே 2023 அன்று கடைசி நாளாகும்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் 1422 கிராம் தங்கம் பறிமுதல்
சென்னை விமான நிலைய சுங்கத்துறையினருக்கு கிடைத்த ரகசிய தகவலின் அடிப்படையில், கொழும்பில் இருந்து சென்னை வந்த இலங்கையைச் சேர்ந்த பெண் பயணியை இடைமறித்து சோதனையிட்டதில், 6 பிளாஸ்டிக் பைகளில் வைக்கப்பட்டிருந்த தங்கம் கண்டுபிடிக்கப்பட்டது. 725 கிராம் எடை கொண்ட அந்த தங்கத்தின் மதிப்பு ரூ.37.25 லட்சமாகும்.
மற்றொரு நிகழ்வில் கொழும்பில் இருந்து வந்த ஆண் பயணியிடம் நடத்தப்பட்ட சோதனையில், இரண்டு பண்டல்களில் மறைத்து வைக்கப்பட்டிருந்த தங்க பசை கண்டுபிடிக்கப்பட்டு, பறிமுதல் செய்யப்பட்டது. 697 கிராம் எடை கொண்ட அந்த தங்கத்தின் மதிப்பு ரூ.35.82 லட்சமாகும்.
1962 சுங்கச்சட்டத்தின் கீழ், இந்த இரண்டு நிகழ்வுகளிலும் 1422 கிராம் தங்கம் பறிமுதல் செய்யப்பட்டது. இதன் மதிப்பு ரூ. 73.07 லட்சமாகும். இது குறித்த மேல் விசாரணை நடைபெற்று வருவதாக சென்னை சர்வதேச விமான நிலைய கூடுதல் சுங்கத்துறை ஆணையர் திரு கே பி ஜெயகர் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
பாதுகாப்பு அமைச்சகம்
பாதுகாப்புத் துறை பொதுத் துறை நிறுவனங்கள் மற்றும் ஓ.எப்.பி. புதிய கட்டமைப்பு உருவாக்கல் மற்றும் நவீனப்படுத்திய வசதிகளை பாதுகாப்புத் துறை அமைச்சர் திரு. ராஜ்நாத் சிங் தொடங்கி வைத்தார்
நவீனப்படுத்திய மற்றும் அந்தஸ்து உயர்த்தப்பட்ட மையங்களையும், பாதுகாப்புத் துறையின் பொதுத் துறை நிறுவனங்கள் மற்றும் துப்பாக்கித் தொழிற்சாலை  மூலம் உருவாக்கிய புதிய கட்டமைப்பு வசதியையும் பாதுகாப்புத் துறை அமைச்சர் திரு. ராஜ்நாத் சிங் இன்று இணையவழி மூலம் தொடங்கி வைத்தார். பாதுகாப்புத் துறையின் சார்பில் நடைபெற்ற தற்சார்பு இந்தியா வார நிகழ்ச்சியில் இவற்றை அவர் தொடங்கி வைத்தார்.
அப்போது பேசிய பாதுகாப்புத் துறை அமைச்சர் திரு. ராஜ்நாத் சிங், தற்சார்பு இந்தியா என்ற திட்டத்துக்கு பிரதமர் திரு. நரேந்திர மோடி அழைப்பு விடுத்திருப்பதைக் குறிப்பிட்டார். ``எண்ணம் கொள்வது, பங்கேற்பு நிலை, முதலீடு, கட்டமைப்பு வசதி மற்றும் புதுமை சிந்தனை'' என்று பிரதமர் முன்வைத்த ஐந்து அம்ச அணுகுமுறையின் மூலம் நாட்டின் பொருளாதாரத்தை அதிக வளர்ச்சிப் பாதையில் கொண்டு வர முடியும் என்று அவர் கூறினார். கோவிட்-19 பாதிப்பு சூழ்நிலையில் நமது அரசு உரிய சமயத்தில், முன்யோசனையுடன் கூடிய முடிவுகளை எடுத்திருப்பதாக அவர் குறிப்பிட்டார். இறக்குமதிக்குத் தடை விதிக்கும் பட்டியலை வெளியிட்டது, வெளிநாட்டு நேரடி முதலீட்டு வரம்புகளை உயர்த்தியது, உள்நாட்டு மூலதனக் கொள்முதலுக்கு தனி பட்ஜெட் மற்றும் உள்நாட்டு தொழில்நுட்ப உற்பத்திக்கு முக்கியத்துவம் என்பவை போன்ற முயற்சிகளை அவர் பட்டியலிட்டார்.
உள்நாட்டுட் தொழில்நுட்பத்தில் உற்பத்தி, பாதுகாப்புத் துறை கட்டமைப்புகளில் முதலீடு, பாதுகாப்புத் துறை உற்பத்தித் திறனை விரிவாக்குதல் ஆகியவற்றுக்கு அதிக நடவடிக்கைகள் எடுக்கப்படும் என்றும் அமைச்சர் கூறினார். இந்த முயற்சிகள் காரணமாக இந்தியப் பாதுகாப்புத் தொழில் துறையில் பெரிய அளவில் வேலைவாய்ப்புகள் பெருகும் என்று அவர் குறிப்பிட்டார். பிரதமரின் தொலைநோக்கு சிந்தனையைக் கருத்தில் கொண்டு பாதுகாப்புத் தளவாட உற்பத்தித் துறை, பாதுகாப்பு பொதுத் துறை நிறுவனங்கள் மற்றும் தளவாட உற்பத்தி வாரியம்  ஆகியவை முழுமையான தற்சார்பு இந்தியாவை எட்டும் அணுகுமுறையில் அதிக ஆர்வத்தையும், உறுதியையும் காட்டுவதாக அமைச்சர் தெரிவித்தார்.
ரிமோட் பொத்தானை அழுத்தி இவற்றை அமைச்சர் தொடங்கி வைத்தார். பாதுகாப்புத் தளவாட உற்பத்தித் துறை, பாதுகாப்புப் பொதுத் துறை நிறுவனங்கள் மற்றும் ஓ.எப்.பி.-க்கு அமைச்சர் பாராட்டுதல்களை தெரிவித்துக் கொண்டார். ``இந்த அந்தஸ்து உயர்த்துதல், நவீனமயமாக்கல் மற்றும் புதிய வசதி உருவாக்கம் ஆகியவை உற்பத்தி மற்றும் பராமரிப்பில் வெளிநாடுகளை சார்ந்திருக்கும் தன்மையைக் குறைப்பதற்கு உதவிகரமாக இருக்கும். எல்லாமே இனிமேல் பாதுகாப்பாக உள்நாட்டினர் கைகளில் பத்திரமாக இருக்கும் என்று அமைச்சர் கூறினார். ``பாதுகாப்பு பொதுத் துறை நிறுவனங்கள் மற்றும் ஓ.எப்.பி. காட்டிய உத்வேகம் காரணமாக நீடித்து நிலைக்கக் கூடிய தற்சார்பு பொருளாதாரத்தில் பெரிய உந்துதலை ஏற்படுத்தும்'' என்றும் அமைச்சர் ராஜ்நாத் சிங் கூறினார்.
தற்சார்பு இந்தியா வாரத்தைக் கொண்டாடும் வகையில் பல்வேறு பாதுகாப்பு பொதுத் துறை நிறுவனங்கள் மற்றும் ஓ.எப்.பி. ஆகியவை தொடர்ச்சியாக பல்வேறு இணையவழிப் பயிலரங்குகளுக்கு ஏற்பாடு செய்துள்ளன. தொழில் துறை நிபுணர்கள், விற்பனையாளர்கள் மற்றும் கல்வியாளர்கள் உள்ளிட்ட தொடர்புடைய துறையினரைக் கொண்டு, பொருத்தமான அனைத்து தலைப்புகளிலும் இந்த நிகழ்ச்சிகள் நடத்தப்படுகின்றன.
(Visitor Counter : 216
வணிகம் மற்றும் தொழில்துறை அமைச்சகம்
பியூஷ் கோயல் வர்த்தகம் மற்றும் தொழில்துறை அமைச்சராகப் பொறுப்பேற்றார்
மத்திய வர்த்தகம், தொழில் மற்றும் ரயில்வேத் துறை அமைச்சர் திரு.பியூஷ் கோயல், வர்த்தகம் மற்றும் தொழில் துறை பொறுப்பை இன்று பிற்பகல் ஏற்றுக்கொண்டார். அப்போது முன்னாள் வர்த்தகம் மற்றும் தொழில்துறை அமைச்சர் திரு.சுரேஷ் பிரபு உடனிருந்தார்.
பொறுப்பேற்ற பிறகு பேசிய திரு.பியூஷ் கோயல் தொலைநோக்குப் பார்வை கொண்ட திரு.சுரேஷ் பிரபு போன்ற ஒருவரது பணியை மிகுந்த தன்னடக்கத்துடன் தாம் ஏற்றுக் கொள்வதாகவும், இவ்வமைச்சகத்தின் பணியை முன்னெடுத்துச் செல்ல தம்மால் முடிந்த அனைத்தையும் முயற்சிக்கவிருப்பதாகவும் கூறினார். மேலும், இந்தியாவின் வர்த்தகம் மற்றும் தொழில்துறை சம்பந்தப்பட்ட விவகாரங்களை ஆய்வு செய்து, உடனே கவனிக்கப்பட வேண்டியவற்றை சமாளிக்க தாம் தம்மை தயார்படுத்திக் கொள்ளவிருப்பதாகவும் அவர் கூறினார்.
----
(Visitor Counter : 127
சுகாதாரம் மற்றும் குடும்ப நலத்துறை அமைச்சகம்
22 கோடிக்கும் மேற்பட்ட கொவிட் தடுப்பூசி டோஸ்கள் மாநிலங்களுக்கு வழங்கப்பட்டன : 1.77 கோடிக்கும் மேற்பட்ட தடுப்பூசி டோஸ்கள் மாநிலங்களிடம் உள்ளன
தேசியளவிலான தடுப்பூசி திட்டத்தின் ஒரு பகுதியாக, மாநிலங்கள் மற்றும் யூனியன் பிரதேசங்களுக்கு கொவிட் தடுப்பூசிகளை மத்திய அரசு இலவசமாக வழங்கி உதவி வருகிறது. மேலும், மாநிலங்கள் மற்றும் யூனியன் பிரதேசங்கள் தடுப்பூசிகளை நேரடியாக கொள்முதல் செய்யவும், மத்திய அரசு உதவி வருகிறது.
ஒவ்வொரு மாதமும், மத்திய மருந்துகள் பரிசோதனைக்கூடம் அனுமதிக்கும் தடுப்பூசி நிறுவனங்களின் மருந்துகளில் 50 சதவீதத்தை மத்திய அரசு கொள்முதல் செய்கிறது. இது மாநிலங்களுக்கு தொடர்ந்து இலவசமாக அளிக்கப்படும்.
மத்திய அரசு இதுவரை, மாநிலங்கள் மற்றும் யூனியன் பிரதேசங்களுக்கு, இலவச விநியோகம் மற்றும் நேரடி கொள்முதல் முறைகள் மூலம் 22 கோடிக்கும் மேற்பட்ட  தடுப்பூசிகளை வழங்கியுள்ளது.
இவற்றில் மொத்த நுகர்வு, வீணான மருந்துகள் உட்பட 20,13,74,636 டோஸ்கள்.
1.77 கோடிக்கும் மேற்பட்ட கொவிட் தடுப்பூசி டோஸ்கள்  மக்களுக்கு போடுவதற்காக மாநிலங்கள்/யூனியன் பிரதேச அரசுகளிடம் இன்னும் உள்ளன.
மேலும், 1 லட்சம் தடுப்பூசி டோஸ்களை, மாநிலங்கள் / யூனியன் பிரதேசங்கள் இன்னும் 3 நாட்களில் பெறவுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1721795
-----
(
பிரதமர் அலுவலகம்
கடந்த மாத மனதின் குரல் நிகழ்ச்சியின் முக்கிய கருப்பொருட்கள் அடங்கிய மின்னூலை பிரதமர் பகிர்வு
கடந்த மாத மனதின் குரல் நிகழ்ச்சியின் முக்கிய கருப்பொருட்கள் மற்றும் பல்வேறு நிலைகளைச் சேர்ந்த போற்றத்தக்க மக்கள் எழுதிய உள்ளார்ந்த கட்டுரைகள் அடங்கிய மின்னூலை பிரதமர் திரு நரேந்திர மோடி பகிர்ந்துள்ளார்.
இதுதொடர்பாக பிரதமர் வெளியிட்டுள்ள சுட்டுரைச் செய்தியில், “கடந்த மாத #MannKiBaat நிகழ்ச்சியின் முக்கிய கருப்பொருட்கள் மற்றும் பல்வேறு நிலைகளைச் சேர்ந்த போற்றத்தக்க மக்கள் எழுதிய உள்ளார்ந்த கட்டுரைகள் அடங்கிய சுவாரசியமான மின்னூல் இங்கு இடம்பெற்றுள்ளது”, என்று தெரிவித்தார்.
பிரதமர் அலுவலகம்
பெண்களுக்கான 3000 மீட்டர் குதிரை பந்தய போட்டியில் வெண்கலப் பதக்கம் வென்ற பிரித்தி லம்பாவுக்கு பிரதமர் வாழ்த்து
ஆசிய விளையாட்டுப் போட்டியில் பெண்களுக்கான 3000 மீட்டர் குதிரை பந்தய போட்டியில் வெண்கலப் பதக்கம் வென்ற பிரித்தி லம்பாவுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் திரு மோடி இது குறித்து தனது எக்ஸ் வலைதள பதிவில், “ஆசிய விளையாட்டுப் போட்டியில் பெண்களுக்கான 3000 மீட்டர் குதிரை பந்தய போட்டியில் வெண்கலப் பதக்கம் வென்றதற்காக பிரித்தி லம்பாவுக்கு வாழ்த்துகள்!
அவருடைய அசைக்க முடியாத மன உறுதியும், விடாமுயற்சியும் மற்றவர்களுக்கு முன்னுதாரணமாக திகழ்கிறது" என்று கூறியுள்ளார்.
----
ANU/SRI/BS/AG/KPG
(
விண்வெளித்துறை
இந்திய ஸ்டார்ட் அப்-கள் விரைவில் செயற்கைக் கோள், செயற்கைக் கோள்களை குழுவாக விண்ணில் அனுப்பும் திட்டங்களை தொடங்கும் என்று மத்திய இணை அமைச்சர் டாக்டர் ஜிதேந்திர சிங் கூறியுள்ளார்.
இந்திய ஸ்டார்ட் அப்-கள் விரைவில் செயற்கைக் கோள், செயற்கைக் கோள்களை குழுவாக விண்ணில் அனுப்பும் திட்டங்களை தொடங்கும் என்று மத்திய அறிவியல் மற்றும் தொழில்நுட்பம் , பிரதமர் அலுவலகம், விண்வெளி மற்றும் அணுசக்தித் துறை இணை அமைச்சர் டாக்டர் ஜிதேந்திர சிங் கூறியுள்ளார்.
புதுதில்லியில் நடைபெற்ற இந்திய விண்வெளி கூட்டமைப்பின் முதல் ஆண்டு மாநாட்டில் பேசிய மத்திய அமைச்சர் டாக்டர் ஜிதேந்திர சிங், “விண்வெளித்துறையில் ஏற்பட்ட சீர்திருத்தங்கள் மூலம் புத்தாக்க ஆதாரத்துடன் கூடிய பல ஸ்டார்ட் அப்-கள் தொடங்கப்பட்டு சிறப்பான முறையில் செயல்பட்டு வருகிறது. இந்திய இளம் தொழில்நுட்ப வல்லுநர்களின் ஆற்றல் மற்றும் புத்தம் புதிய சிந்தனைகள் நம் நாட்டின் விண்வெளி தொழில்நுட்பத்தை உலக அளவில் முக்கியத்துவம் வாய்ந்ததாக உருமாற்றி வருகிறது. விண்வெளி துறையி்ல் ஏற்பட்டுள்ள சீர்திருத்தங்களை புத்தாக்க நடவடிக்கையில் தனியார் துறையினருக்கு சுதந்திரம் வழங்குவது, சம்பந்தப்பட்ட பணிகளை அரசு இயந்திரம் எளிமைப்படுத்துவது, வருங்காலத்திற்கு தயாராகும் வகையில், இளம் தொழில்நுட்ப வல்லுநர்களை உருவாக்குவது மற்றும் தனி மனித வளர்ச்சிக்கு ஆதாரமாக விண்வெளித்துறையை பயன்படுத்துவது போன்றவற்றின் அடிப்படையில் எடுத்துக் கொண்டு செயல்பட்டு வருகிறோம்.
இந்திய விண்வெளிக் கூட்டமைப்பு தற்சார்பு இந்தியா என்ற நோக்கத்தில் புதிய தொழில்நுட்ப வளர்ச்சி, அது தொடர்புடைய முதலீடுகளையும் கொண்டு வேலைவாய்ப்புகளை உருவாக்கும் வழிகளில் ஈடுபட்டு வருகிறது. தொலை தொடர்பு ஒழுங்குமுறை ஆணையம் மற்றும் பாதுகாப்பு அமைச்சகம் ஆகியவற்றுடன் இணைந்து இந்திய விண்வெளிக் கூட்டமைப்பு செயல்பட்டு வருகிறது. குறிப்பாக இந்திய விண்வெளிக் கூட்டமைப்பு அரசின் முக்கிய முன்னெடுப்புகளை ஆதரித்து செயல்படுவதில் முக்கிய பங்காற்றுகிறது. நம் நாட்டில் இஸ்ரோவின் சாதனைகள் மூலம் உலக அளவில் அங்கீகாரத்தையும், புகழையும் பெற்றுள்ளது.
பிரதமர் அலுவலகம்
மலேசிய பிரதமர் தேர்தலில் வெற்றி பெற்ற தத்தோ செரி அன்வர் இப்ராகிமிற்கு பிரதமர் வாழ்த்து
மலேசிய பிரதமர் தேர்தலில் வெற்றி பெற்ற தத்தோ செரி அன்வர் இப்ராகிமிற்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் பிரதமர் கூறியிருப்பதாவது:
“மலேசிய பிரதமராகத் தேர்ந்தெடுக்கப்பட்டதற்காக தத்தோ செரி அன்வர் இப்ராகிமிற்கு @anwaribrahim வாழ்த்துகள். இந்திய- மலேசிய மேம்பட்ட கேந்திர கூட்டுமுயற்சியை மேலும் வலுப்படுத்துவதற்காக இணைந்து பணியாற்ற ஆவலுடன் இருக்கிறேன்.”
(AP/RB/KRS
கலாசாரத்துறை அமைச்சகம்
கலைகளுக்கான இந்திராகாந்தி தேசிய மையம் முதல் முறையாக கலை, கலாச்சாரம் மற்றும் தொடர்பு பாடங்களில் ஐந்து முதுநிலை பட்டய படிப்புகள், 6 புதிய சான்றிதழ் படிப்புகளை அறிமுகம் செய்துள்ளது
மத்திய அரசின் கலாச்சார அமைச்சகத்தின் கீழ் இயங்கும் தன்னாட்சி பெற்ற, நாட்டின் முதன்மையான கலை அமைப்பான இந்திராகாந்தி தேசிய மையம் கலை, கலாச்சாரம் மற்றும் அது தொடர்பான பாடங்களில் ஐந்து பட்டயப்படிப்புகளையும், ஆறு புதிய சான்றிதழ் படிப்புகளை அறிமுகம் செய்ய தீர்மானித்துள்ளது. கலைகள் மற்றும் கலாச்சாரத்தின் அனைத்து பரிமாணங்களையும் உருவாக்குவதும், கலாச்சார படிப்பு மற்றும் காட்சிப்படுத்துதலைத் தீவிரப்படுத்தும் வாய்ப்பு முறையை தகவல் தொழில்நுட்பத்தின் மூலம் உருவாக்கி மேம்படுத்துவதும், இந்த படிப்புகளின் அடிப்படை நோக்கமாகும். இந்த நோக்கத்தை எட்டுவதற்கு நவீன டிஜிட்டல் உபகரணங்கள், தொழில்நுட்பப் பாணி முறைகளை இது பயன்படுத்துகிறது. நமது பண்டைய ஞானம் மற்றும் சாதனைகளை பல்முனை ஊடகத் தளத்தில், அணுகக்கூடிய வகையில் செய்வதையும், அதன் மூலம், பண்டைக்காலம் மற்றும் நவீன ஞானத்திற்கிடையே, தொடர்பை ஏற்படுத்துவதையும் இந்த முன்முயற்சி மேற்கொள்ளப்படுகிறது.
2018-19-ஆம் கல்வியாண்டில், இந்திய கலையின்பால் மக்களை இயக்கவும், அது தொடர்பான துறைகளில் பயிற்சி பெற்றவர்களை மேம்படுத்தவும், அறிமுகம் செய்யப்பட்டுள்ள ஐந்து ஓராண்டு முதுநிலைப் பட்டயப்படிப்பு மாலை வகுப்புகளின் விபரங்கள் வருமாறு:
- கலாச்சாரத் தகவல் துறை முதுநிலைப் பட்டயப்படிப்பு
- பாதுகாப்பு முன்னெச்சரிக்கையில் முதுநிலைப் பட்டயப்படிப்பு
- பவுத்த ஆய்வுகளில் முதுநிலைப் பட்டயப்படிப்பு
- டிஜிட்டல் நூலகம் மற்றும் தரவு பராமரிப்பில் முதுநிலைப் பட்டயப்படிப்பு
- கையெழுத்தியல் மற்றும் தொல்லெழுத்தியலில் முதுநிலைப் பட்டயப்படிப்பு
இந்த ஐந்து பட்டயப் படிப்புகளுக்கு ஆர்வம் உள்ளவர்கள் 2018 ஜூலை 10-ஆம் தேதிக்கு முன்னர் விண்ணப்பிக்கலாம். படிப்பு மற்றும் கட்டண விவரங்கள் அதிகாரப்பூர்வ வலைதளத்தில் கிடைக்கும். http://ignca.gov.in/pg-diploma-course-at-ignca/ .
இந்தப் படிப்புகளுடன் கூடுதலாக இந்திராகாந்தி தேசிய மையம் ஆறு புதிய சான்றிதழ் படிப்புகளையும் விரைவில் அறிமுகம் செய்யவுள்ளது.
- கல்வியியல் ஒருமைப்பாடு மற்றும் மரபு ஆராய்ச்சி
- நூலகம் மற்றும் தகவல் அறிவியல் தொழில் வல்லுனர்களுக்கான அணுக்கம்
- ஆராய்ச்சியாளர்களுக்கான அணுக்கம்
- டிஜிட்டல் நூலகம் மற்றும் தகவல் நிர்வாகம்
- ஆராய்ச்சி முறை
- திரைப்படக் கல்வி மற்றும் கலாச்சார ஆவணப்படுத்துதல்
கலை நிர்வாகத்துறையில் இதுவரை காணப்படும் பின்னடைவான நிலையை மாற்றி, நமது நாட்டின் வளமான கலை மற்றும் கலாச்சார பாரம்பரியத்தை உலகத்தளத்துக்கு கொண்டு செல்லும் வகையில், நவீன நிர்வாகத் தொழில்நுட்ப உத்தியையும், தொழில்முறை அணுகுமுறையையும், கல்வியாளர்கள், ஆராய்ச்சியாளர்கள் மற்றும் மாணவர்கள் பெறுவதற்கு இந்தப் படிப்புகள் ஒரு வாய்ப்பாக அமையும்.
பிரதமர் அலுவலகம்
புதுச்சேரியில் புதிதாகப் பதவியேற்ற அமைச்சர்களுக்கு பிரதமர் வாழ்த்து
புதுச்சேரியில் இன்று புதிதாகப் பதவியேற்றுக்கொண்ட அமைச்சர்கள் அனைவருக்கும் பிரதமர் திரு நரேந்திர மோடி தமது நல்வாழ்த்துகளை தெரிவித்துள்ளார்.
இது தொடர்பாக அவர் வெளியிட்டுள்ள சுட்டுரைச் செய்தியில், “புதுச்சேரியில் இன்று அமைச்சர்களாகப் பதவியேற்றுக் கொண்ட அனைவருக்கும் நல்வாழ்த்துகள். இந்தக் குழுவினர், முழு அர்ப்பணிப்புடன் பணியாற்றி, புதுச்சேரியின் அற்புதமான மக்களின் லட்சியங்களை நிறைவேற்றட்டும்”, என்று குறிப்பிட்டுள்ளார்.
-----
(
பிரதமர் அலுவலகம்
குடிமைப்பணித் தேர்வுகளில் இன்று தேர்ச்சி பெற்ற அனைவருக்கும் பிரதமர் வாழ்த்து தெரிவித்துள்ளார்
குடிமைப்பணித் தேர்வுகளில் வெற்றிப்பெற்ற அனைவருக்கும் பிரதமர் திரு நரேந்திர மோடி இன்று வாழ்த்து தெரிவித்துள்ளார். இந்த ஆண்டு தேர்ச்சிப் பெற இயலாதவர்களுக்கு பிரதமர் ஆலோசனையும் கூறியுள்ளார்.
ட்விட்டரில் பிரதமர் கூறியிருப்பதாவது:
“குடிமைப்பணிப் தேர்வுகளில் வெற்றிப்பெற்ற அனைத்து இளைஞர்களுக்கும் வாழ்த்துக்கள். இனிதான திருப்தியுள்ள பணியை எதிர்நோக்கி இருக்கும் உங்களுக்கு எனது நல்வாழ்த்துக்கள். தேசத்திற்கு சேவை செய்ய மிகவும் மகிழ்ச்சியளிக்கும் தருணமாகவும், மக்களின் வாழ்க்கையில் ஆக்கபூர்வ மாற்றத்தை கொண்டுவரும் தருணமாகவும் இது உள்ளது.”
“குடிமைப்பணிப் தேர்வுகளில் வெற்றிப்பெற இயலாதவர்களின் ஏமாற்றத்தை நான் புரிந்துகொள்கிறேன். இதற்கு மேலும் பல முயற்சிகள் இருப்பது மட்டுமல்ல, உங்களின் திறன்களையும், ஆற்றலையும் வெளிப்படுத்த பல வாய்ப்புகளை இந்தியா கொண்டிருக்கிறது. உங்களுக்கு நல்வாழ்த்துக்கள்.”
பிரதமர் அலுவலகம்
IBSF உலக ஸ்நூக்கர் சாம்பியன் பட்டத்தை வென்ற பங்கஜ் அத்வானிக்கு பிரதமர் பாராட்டு
சமீபத்தில் நிறைவடைந்த IBSF உலக ஸ்நூக்கர் சாம்பியன் போட்டியில் 18வது உலக சாம்பியன் பட்டத்தை வென்ற திரு. பங்கஜ் அத்வானிக்கு பிரதமர் திரு. நரேந்திர மோடி பாராட்டு தெரிவித்துள்ளார்.
(``சமீபத்தில் நிறைவடைந்த IBSF உலக ஸ்நூக்கர் சாம்பியன் போட்டியில் 18வது உலக சாம்பியன் பட்டத்தை வென்றதற்காக பாராட்டுகள் பங்கஜ் அத்வானி. உங்களுடைய சாதனைகள் எங்களை மிகவும் பெருமையடையச் செய்கின்றன,'' என்று பிரதமர் கூறியுள்ளார்.
பிரதமர் அலுவலகம்
ரியாத்தில் ஜோர்டான் மன்னருடன் பிரதமர் சந்திப்பு
சவுதி அரேபியாவின் ரியாத்தில் நடைபெற்ற எதிர்கால முதலீட்டு முன்முயற்சிக்கான அமைப்பு கூட்டத்திற்கிடையே பிரதமர் திரு.நரேந்திர மோடி, ஜோர்டான் மன்னர் மேன்மை தங்கிய இரண்டாம் அப்துல்லா பின் அல் – உசேனை சந்தித்துப் பேசினார். ஜோர்டான் மன்னர் பிப்ரவரி 27-ந் தேதி முதல் மார்ச் 1-ந் தேதி முடிய இந்தியாவுக்கு வருகை தந்தபோது கையெழுத்திடப்பட்ட புரிந்துணர்வு ஒப்பந்தங்கள், ஒப்பந்தங்கள் உட்பட இருதரப்பு உறவுகளை வலுப்படுத்துவது குறித்து இரு தலைவர்களும் தங்கள் கருத்துக்களைப் பரிமாறிக் கொண்டனர். மத்திய கிழக்கில் அமைதியை ஏற்படுத்த மேற்கொள்ள வேண்டிய நடைமுறைகள் மற்றும் இதர பிராந்திய நிகழ்வுகள் குறித்து அவர்கள் விவாதித்தனர்.
இந்தியாவுக்கும், ஜோர்டானுக்கும் இடையே பழங்காலத்தில் இருந்து வரலாற்று ரீதியிலான இணைப்புகள், கலாச்சார உறவுகள் மக்களுக்கு இடையிலான தொடர்புகள் ஆகியவை இருந்து வருகின்றன. பிரதமரின் ஜோர்டான் பயணம், 2018-ல் மன்னர் மேற்கொண்ட இந்தியப் பயணம் ஆகியவை நமது இருதரப்பு உறவுகளில் புதிய உத்வேகத்தை ஏற்படுத்தி உள்ளன. அவை பரஸ்பர மரியாதையையும், பல்வேறு இருதரப்பு, பிராந்திய, பலதரப்பட்ட விசயங்களில் புரிந்துணர்வையும் கொண்டுள்ளன.